## El Consell aprova el decret que establix el currículum de l’Educació de Persones Adultes

*** El text regula també la prova perquè els majors de 18 anys obtinguen directament el títol de graduat en ESO
* Esta norma reconeix l’acreditació de nivells de valencià i espanyol per a estrangers**

El Ple del Consell ha aprovat el decret pel qual s’establix el currículum, l’ordenació i l’avaluació de l’educació bàsica de les persones adultes. A més, el text regula la prova perquè les persones majors de díhuit anys puguen obtindre directament el títol de graduat en Educació Secundària Obligatòria en la Comunitat Valenciana.

Esta norma pretén oferir resposta a les exigències del nou marc educatiu, així com cobrir les necessitats formatives de les persones adultes que no tenen el títol de graduat en Educació Secundària Obligatòria. La seua organització per àmbits i el seu caràcter competencial busquen reincorporar les persones adultes al sistema educatiu, potenciar la seua capacitat per a una major implicació en el procés d’aprenentatge al llarg de la vida i completar els seus coneixements, habilitats i aptituds.

Pel que respecta a la modificació del currículum, en la Formació de Persones Adultes (FPA) s’accedirà a un determinat mòdul o nivell segons els estudis previs i la valoració inicial que faça el centre a partir d’una prova específica.

D’esta manera, el nou decret assenyala que l’educació bàsica dirigida a persones majors d’edat es dividirà en una Formació Inicial per a Persones Adultes (FIPA), equivalent a la Primària; i una Educació Secundària per a Persones Adultes (ESPA), equivalent a l’ESO, i inclourà tres modalitats d’ensenyança: presencial, semipresencial i a distància.

La formació inicial s’impartirà exclusivament de manera presencial, en els centres de Formació per a Adults; mentres que l’Educació Secundària per a Persones Adultes es podrà impartir de manera presencial o semipresencial en estos centres, i la modalitat a distància s’impartirà a través del Centre Específic d’Educació a Distància (CEED), o els seus centres associats.

La formació inicial tindrà dos nivells d’un curs acadèmic de duració cada un. En estos, s’impartiran tres àrees: comunicativa, matemàtica i digital. Cada curs tindrà 8 hores lectives setmanals en el primer nivell i 10 en el segon, de les quals una serà de tutoria i orientació dirigida a tot el grup.

Així mateix, l’educació secundària per a persones adultes també tindrà dos nivells, d’un curs acadèmic de duració cada un. Cada nivell s’estructurarà en dos mòduls quadrimestrals. Així, en total hi haurà quatre mòduls per a cursar en dos anys, de manera que cada mòdul tindrà correspondència amb un curs d’ESO. El nivell I tindrà 12 hores lectives setmanals i el nivell II en tindrà 14. D’estes, es dedicarà una hora setmanal a tutoria i orientació.

En cada mòdul s’estudiaran els tres àmbits indicats en el Reial decret 217/2022, de 29 de març: àmbit de comunicació (Llengua Castellana i Literatura; Llengua Cooficial i Literatura i Llengua Estrangera), àmbit social (Geografia i Història i Educació en Valors Cívics i Ètics) i àmbit cientificotecnològic (Física i Química, Biologia i Geologia, Matemàtiques i Tecnologia i Digitalització).

Amb l’estructura modular es permetrà una major flexibilitat i s’equipararà l’organització amb l’existent en altres comunitats autònomes per a afavorir la mobilitat de l’alumnat entre elles. A més, l’estructura de les avaluacions també s’ha ajustat a l’estructura quadrimestral de l’ESPA.

**Valencià**

D’altra banda, el decret fa referència a l’article 16.3 de la Llei 1/2024 de llibertat educativa, respecte a la possibilitat de certificar l’A2 i el B1 de valencià a l’alumnat d’Educació per a Persones Adultes, regulant els supòsits següents: si se supera el valencià en la formació inicial se certificarà el nivell A1 de valencià; la superació del valencià en els mòduls I i II de l’Educació Secundària per a Persones Adultes suposarà un nivell A2 de valencià, igual que superar el valencià en el mòdul III o en el mòdul IV; i superar o tindre convalidat valencià en els quatre mòduls d’Educació per a persones adultes equivaldrà al reconeixement d’un nivell B1 de valencià.

Una altra de les novetats que s’inclou és que els centres públics d’educació de persones adultes podran fer proves específiques per a l’avaluació dels nivells B1 i B2 de coneixements de valencià, en els termes que establisca la Conselleria competent en matèria de política lingüística.

El decret també arreplega la novetat, ja introduïda este curs escolar, relativa al fet que l’alumnat que curse i supere els cursos d’espanyol per a estrangers podrà sol·licitar la certificació del nivell A2 d’espanyol com a llengua estrangera, d’acord amb el Marc Europeu de Referència de les llengües, sempre que la persona participant haja assistit al 85 % de les activitats lectives del curs corresponent.

**Proves lliures de graduat en ESO**

El decret aprovat també establix, regula i organitza la prova perquè les persones majors de díhuit anys puguen obtindre directament el títol de graduat en ESO.

La prova constarà de tres exercicis, que es correspondran amb cada un dels tres àmbits que articulen l’Educació Secundària per a Persones Adultes. L’exercici dedicat a l’àmbit de comunicació s’estructurarà en tres parts, corresponents a les tres matèries que l’integren: Valencià: Llengua i Literatura, Llengua Castellana i Literatura, i Llengua Estrangera.

Així mateix, transitòriament, durant els dos primers cursos d’aplicació, les proves dels altres dos àmbits també es dividiran en diferents parts amb la finalitat de facilitar la convalidació i superació del títol a les persones amb estudis previs o parts anteriors superades.

Fecha: 27/05/2025